Մայիսյան զով երեկո էր: Տարիներ շարունակ ծարավից պապակ ջրավազանի շատրվաններից ջուր ցայտեց, ժանգախառն հեղուկն աստիճանաբար զուլալվեց, երաժշտության հնչյունների ներքո վառվեցին եռագույն լույսերը: Այդ տեսարանին վաղուց կարոտած երևանցիները շտապեցին հրապարակ: Ծերունիները՝ այն մեկ անգամ ևս տեսնելու, ջահել հարսները՝ նորածիններին ցույց տալու, իսկ երիտասարդները՝ ճեմելու, միմյանց ժպտալու և սիրահարվելու: